Kommissionens beslutning

af 29. april 2003

om godkendelse af den tekniske handlingsplan for 2003 til forbedring af landbrugsstatistikken

(meddelt under nummer K(2003) 1369)

(2003/304/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 96/411/EF af 25. juni 1996 om forbedring af Fællesskabets landbrugspolitik(1), senest ændret ved Europa-Parlamentets og Rådets beslutning 1919/2002/EF(2), særlig artikel 4, stk. 1, og artikel 6, stk. 2, og

ud fra følgende betragtninger:

(1) I henhold til beslutning 96/411/EF opstiller Kommissionen hvert år en teknisk handlingsplan for landbrugsstatistik.

(2) Det er væsentligt at forbedre oplysningerne om de fysiske aspekter af europæisk landbrug, at indhente detaljerede landbrugsmiljøindikatorer, at videreudvikle de miljømæssige aspekter af landbrugsregnskaberne og at indføre informationssystemer over udviklingen i landdistrikterne med henblik på gennemførelsen af EU's politikker på området.

(3) I henhold til beslutning 96/411/EF finansierer Fællesskabet en del af de udgifter, som den enkelte medlemsstat har i forbindelse med tilpasningen af de nationale landbrugsstatistiske systemer og i forbindelse med det forberedende arbejde vedrørende de foranstaltninger, der skal gennemføres på områder af ny eller voksende interesse, som indgår i en teknisk handlingsplan.

(4) En række af de aktioner, der er igangsat med de tidligere tekniske handlingsplaner, bør konsolideres, og arbejdet bør fortsættes.

(5) De i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

Den tekniske handlingsplan for 2003 til forbedring af landbrugsstatistikken (Tapas 2003), som findes i bilaget, godkendes.

Artikel 2

Denne beslutning er rettet til medlemsstaterne.

Udfærdiget i Bruxelles, den 29. april 2003.

På Kommissionens vegne

Pedro Solbes Mira

Medlem af Kommissionen

(1) EFT L 162 af 1.7.1996, s. 14.

(2) EFT L 293 af 29.10.2002, s. 5.

BILAG

TEKNISK HANDLINGSPLAN FOR 2003 TIL FORBEDRING AF LANDBRUGSSTATISTIKKEN (TAPAS 2003)

Aktionerne i den tekniske handlingsplan til forbedring af landbrugsstatistikken (Tapas) i 2003 har til formål at udvikle eller forbedre statistikkerne på følgende områder:

i) fysiske data om europæisk landbrug

ii) miljømæssige aspekter af landbrugsregnskaberne

iii) landbrugsmiljøindikatorer, herunder anvendelsen af pesticider

iv) udviklingen i landdistrikterne.

Kommissionen yder finansiel støtte til de projekter, der gennemføres som led i disse aktioner. Bidraget pr. medlemsstat vil ikke overstige de beløb, der er anført i tabel A.

De aktioner, medlemsstaterne forelægger, skal vedrøre:

1. Fysiske data om europæisk landbrug

Denne aktion er en forlængelse af de aktioner, der er gennemført i de foregående år, og har til formål at forbedre de statistiske oplysninger på følgende områder:

1. arealer, produktion og anvendelse af den vegetabilske produktion, navnlig balancer

2. husdyrbestand, produktion og anvendelse af den animalske produktion, navnlig kødbalancer

3. foderbalancer (udvikling af foderbalancer, navnlig forbedring af beregningsmetoderne og af kohærensen mellem forsyningsbalancerne og foderbalancen)

4. lagre, internt forbrug, herunder forbrug på bedriften samt tekniske koefficienter.

2. Miljømæssige aspekter af landbrugsregnskaberne

Formålet med denne aktion er først og fremmest at undersøge indførelsen i metodologien for landbrugs- og skovbrugsregnskaberne af begreber og definitioner, som gør det muligt at tage hensyn til en række miljømæssige komponenter som produktion af tjenesteydelser eller subsidier og skat.

3. Landbrugsmiljøindikatorer og anvendelsen af pesticider

Kommissionen ønsker at fremme projekter, der har til formål at forbedre de allerede eksisterende indikatorer, specielt oplysninger på regionalt plan om udbytte af visse afgrøder, salg og forbrug af mineralsk gødning osv. Den støtter også indførelse af landskabsindikatorer, f.eks. længden af levende hegn eller mure eller arealer anvendt på regionalt plan uden for det udnyttede landbrugsareal (græsgange, sætere osv.), virkningen af strukturelle karakteristika på driften og oplysninger om driftsmetoder.

Aktionen vedrørende anvendelsen af pesticider har til formål at fortsætte indsamlingen og behandlingen af data om anvendelsen heraf og at forbedre kvaliteten og indberetningshastigheden ved anvendelse af forskellige metoder og kilder. Afgrøderne vælges af medlemsstaterne alt efter betydning, enten på grundlag af dyrket areal eller på grundlag af den anvendte mængde pesticider.

4. Udviklingen i landdistrikterne

Denne udvikling inden for landbrugsstatistikken vedrører en mere detaljeret områdeopdeling af de oplysninger, der normalt indsamles på nationalt plan, og områdeopdelinger, som adskiller sig fra de opdelinger i forvaltningsregioner, der anvendes ved udarbejdelsen af de fleste regionale statistikker. Desuden er der behov for oplysninger om flere og mere varierede emner: bedrifternes og husstandenes indkomst fra anden virksomhed end landbrugsvirksomhed, navnlig fra virksomhed, der supplerer landbrugsvirksomheden, landbrugernes tjenesteydelser til samfundet, levevilkårene i landdistrikterne, landbrugets bidrag som støtte til anden økonomisk og kulturel virksomhed osv.

Tabel A

TEKNISK HANDLINGSPLAN FOR 2003

Fællesskabets maksimale bidrag til omkostningerne

Fordeling på medlemsstater

>TABELPOSITION>